अपनी ही मित्र मंडली में डाक्टर साहब का यह कैडर अलग दिखायी देता था। ऐसा शायद इसलिए भी था कि संघर्ष उनकी घुट्टी में था। पिता के स्नेह से वंचित मातृ पोषित बचपन को सामाजिकता का संस्कार संघर्ष के साथ घलुआ में मिलता है। उन्हें भी सामाजिकता घलुआ में मिली थी। वह नहीं पूछते थे– कौन जाति किस कुल के कौन गाँव किस पुरखे बल्कि मिलते ही गद्गद और भाव विह्वल हो उठते थे। अच्छा अच्छा आप वहाँ के हैं¸ वो कैसे हैं? वो कैसे हैं? जैसे सवालों को सुनने वाला अपना सवाल भूल जाता था अपनी समस्या भूल जाता था और अपने को भी भूल जाता था केवल एकटक वह डा. गुप्त को ही निहारता रहता था¸ इस उत्कंठा के साथ अरे ये तो अपने नगर से इतना ज्यादा परिचित हैं? इनको पूछ रहे है उनको पूछ रहे हैं।